રાતના અગિયાર વાગ્યા છે. આખું ગામ સુઈ ગયું છે. મારા મોબાઈલમાંથી આવતા ઋષભ ગ્રુપના ગરબાના ધીમા અવાજ સિવાય વાતાવરણમાં નીરવ શાંતિ છે. હા, કંસારીનો અવાજ ખરો. ઘરની બહાર ખુલ્લામાં ખાટલા પર બેસી લેપટોપમાં આ લખું છું ત્યારે ચંદ્ર હવે માથા પર આવી ગયો છે. મારી પથારીમાં અડધે સુધી ઘરનો પડછાયો છે ને અડધે સુધી ચાંદની પથરાઈ છે. ઘર આગળના લીમડાના ઝાડ પર ચાંદની મિશ્રિત અંધકાર છે. ટગરના ફૂલ ચાંદનીમાં ચમકે છે. દુર સામેના ખેતરોમાં વીજળીના બલ્બનો પીળો પ્રકાશ ક્ષિતિજ પર તારો ટમટમતો હોય એવો આભાસ ઉત્પન કરે છે. ચારે દિશાઓમાંથી જાણે ભગવત્તાનો વરસાદ થઇ રહ્યો છે.